pythainlp/thailaw-v1.0 huggingface dataset:
ประกาศกระทรวงมหาดไทย

เรื่อง การเปิดจุดผ่านแดนถาวรสะพานมิตรภาพ 3 (นครพนม - คําม่วน)

บ้านห้อม หมู่ที่ 1 ตําบลอาจสามารถ อําเภอเมืองนครพนม จังหวัดนครพนม

-------------------------------------------------------------------

          ด้วยรัฐบาลแห่งราชอาณาจักรไทย และรัฐบาลแห่งสาธารณรัฐประชาธิปไตยประชาชนลาว ได้เห็นชอบร่วมกันให้มีการก่อสร้างสะพานมิตรภาพ 3 (นครพนม - คําม่วน) บริเวณบ้านห้อม หมู่ที่ 1 ตําบลอาจสามารถ อําเภอเมืองนครพนม จังหวัดนครพนม ตรงข้ามกับบ้านเวินใต้ เมืองท่าแขก แขวงคําม่วน สาธารณรัฐประชาธิปไตยประชาชนลาว เพื่อเสริมสร้างความสัมพันธ์อันดีระหว่างราชอาณาจักรไทยและสาธารณรัฐประชาธิปไตยประชาชนลาว โดยเชื่อมโยงเส้นทางคมนาคมขนส่งระหว่างสองประเทศ ส่งเสริมการขยายตัวของเศรษฐกิจการค้า และการท่องเที่ยวระหว่างกัน ตลอดจนสนับสนุนการพัฒนาเมืองชายแดน

          อาศัยอํานาจตามมาตรา 11 และมาตรา 23 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทย จึงประกาศเปิดจุดผ่านแดนถาวร ณ สะพานมิตรภาพ 3 (นครพนม - คําม่วน) บริเวณบ้านห้อม หมู่ที่ 1 ตําบลอาจสามารถ อําเภอเมืองนครพนม จังหวัดนครพนม ราชอาณาจักรไทย ตรงข้ามกับบ้านเวินใต้ เมืองท่าแขก แขวงคําม่วน สาธารณรัฐประชาธิปไตยประชาชนลาว ระหว่างเวลา 06.00 - 18.00 น. ของทุกวัน และกําหนดที่ตั้งด่านตรวจคนเข้าเมืองตั้งอยู่ที่อําเภอเมืองนครพนม โดยมีช่องทางอนุญาตให้บุคคลหรือพาหนะที่จะเข้ามาในหรือออกไปนอกราชอาณาจักร ต้องผ่านการตรวจของพนักงานเจ้าหน้าที่ตรวจคนเข้าเมืองตามเส้นทางคมนาคมทางบกจากพรมแดนถึงที่ตั้งด่านตรวจคนเข้าเมืองนครพนม

          ทั้งนี้ ตั้งแต่วันที่ 11 พฤศจิกายน พ.ศ. 2554 เป็นต้นไป


ผู้มีอํานาจลงนาม - ประกาศ ณ วันที่ 7 พฤศจิกายน พ.ศ. 2554

 

ยงยุทธ  วิชัยดิษฐ

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การเปิดจุดผ่านแดนชั่วคราวเพื่อก่อสร้างสะพานมิตรภาพแห่งที่ 4

(เชียงของ - ห้วยทราย)

--------------------------------------------------------

          ด้วยรัฐบาลแห่งราชอาณาจักรไทยและรัฐบาลแห่งสาธารณรัฐประชาธิปไตยประชาชนลาวได้ทําความตกลงว่าด้วยการก่อสร้างสะพานมิตรภาพแห่งที่ 4 (เชียงของ - ห้วยทราย) โดยมีกําหนดแล้วเสร็จภายในปี พ.ศ. 2555 เพื่ออํานวยความสะดวกในการก่อสร้างสะพานมิตรภาพแห่งที่ 4 (เชียงของ - ห้วยทราย) ให้สามารถดําเนินการไปด้วยความเรียบร้อย และให้การปฏิบัติเป็นไปโดยถูกต้องตามกฎหมายและระเบียบของทางราชการ

          อาศัยอํานาจตามความในมาตรา 11 และมาตรา 23 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทย จึงประกาศเปิดจุดผ่านแดนชั่วคราวเพื่อก่อสร้างสะพานมิตรภาพแห่งที่ 4 (เชียงของ - ห้วยทราย) ระหว่างบ้านดอนมหาวัน ตําบลเวียง อําเภอเชียงของ จังหวัดเชียงราย ราชอาณาจักรไทย กับบ้านดอน เมืองห้วยทราย แขวงบ่อแก้ว สาธารณรัฐประชาธิปไตยประชาชนลาว สําหรับให้บุคคล เจ้าหน้าที่ เครื่องจักร วัสดุอุปกรณ์ รวมทั้งพาหนะที่เกี่ยวข้องผ่านเข้า - ออกเขตก่อสร้างสะพานมิตรภาพแห่งที่ 4 (เชียงของ - ห้วยทราย) แต่ไม่รวมถึงการสัญจรไป - มาของบุคคลหรือพาหนะอื่นที่ไม่มีหน้าที่เกี่ยวข้องกับการก่อสร้างสะพาน  ทั้งนี้ การกําหนดพื้นที่เขตก่อสร้างและพิธีการต่าง ๆ ที่เกี่ยวข้องในการผ่านเข้า - ออกเขตก่อสร้างให้เป็นไปตามข้อกําหนดว่าด้วยเขตก่อสร้าง สําหรับโครงการก่อสร้างสะพานมิตรภาพแห่งที่ 4 (เชียงของ - ห้วยทราย) ฉบับลงวันที่ 16 กุมภาพันธ์ 2554

          ให้ส่วนราชการที่เกี่ยวข้องเข้มงวดกวดขันเรื่องการลักลอบค้ายาเสพติด อาวุธสงครามและสิ่งผิดกฎหมายต่าง ๆ รวมทั้ง ควบคุมดูแลการปฏิบัติงานในการก่อสร้างสะพานมิตรภาพแห่งที่ 4 (เชียงของ - ห้วยทราย) ให้เป็นไปตามกฎหมายและระเบียบที่เกี่ยวข้องด้วย เมื่อการก่อสร้างสะพานแล้วเสร็จให้ปิดจุดผ่านแดนชั่วคราวนี้ทันที

          ทั้งนี้ ตั้งแต่บัดนี้เป็นต้นไป


ผู้มีอํานาจลงนาม - ประกาศ ณ วันที่ 11 มีนาคม พ.ศ. 2554

 

ชวรัตน์  ชาญวีรกูล

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การขยายเวลาเปิดจุดผ่านแดนถาวรสะพานมิตรภาพ 3 (นครพนม - คําม่วน)

บ้านห้อม หมู่ที่ 1 ตําบลอาจสามารถ อําเภอเมืองนครพนม จังหวัดนครพนม

------------------------------------------------------------

          ตามประกาศกระทรวงมหาดไทย ลงวันที่ 7 พฤศจิกายน 2554 กําหนดเวลาเปิดจุดผ่านแดนถาวรสะพานมิตรภาพ 3 (นครพนม - คําม่วน) บ้านห้อม หมู่ที่ 1 ตําบลอาจสามารถ อําเภอเมืองนครพนม จังหวัดนครพนม ตรงข้ามกับบ้านเวินใต้ เมืองท่าแขก แขวงคําม่วน สาธารณรัฐประชาธิปไตยประชาชนลาว ระหว่าง เวลา 06.00 - 18.00 น. นั้น

          เพื่อให้เป็นไปตามมติคณะรัฐมนตรี เมื่อวันที่ 22 กุมภาพันธ์ 2555 และมติที่ประชุมคณะกรรมาธิการบริหารและบํารุงรักษาสะพานมิตรภาพ 3 (นครพนม - คําม่วน) ไทย - ลาว ครั้งที่ 2 เมื่อวันที่ 2 พฤศจิกายน 2555 ณ จังหวัดหนองคาย รัฐมนตรีว่าการกระทรวงมหาดไทย จึงอาศัยอํานาจตามมาตรา 11 และมาตรา 23 แห่งพระราชบัญญัติคนเข้าเมือง พ.ศ. 2522 ขยายเวลาการเปิดจุดผ่านแดนถาวรสะพานมิตรภาพ 3 (นครพนม - คําม่วน) จากระหว่างเวลา 06.00 น. - 18.00 น. เป็นระหว่างเวลา 06.00 น. - 22.00 น.

          ทั้งนี้ ตั้งแต่วันที่ 11 พฤศจิกายน 2555 เป็นต้นไป


ผู้มีอํานาจลงนาม - ประกาศ ณ วันที่ 9 พฤศจิกายน พ.ศ. 2555

 

จารุพงศ์  เรืองสุวรรณ

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การกําหนดจํานวนคนต่างด้าวซึ่งจะมีถิ่นที่อยู่ในราชอาณาจักร

ประจําปี พ.ศ. 2555

--------------------------------------------------------

          โดยที่รัฐมนตรีว่าการกระทรวงมหาดไทย โดยอนุมัติของคณะรัฐมนตรี เห็นควรกําหนดให้คนต่างด้าวทั้งที่มีสัญชาติและไร้สัญชาติ เข้ามามีถิ่นที่อยู่ในราชอาณาจักร ประจําปี พ.ศ. 2555 ได้ตามจํานวนที่กําหนดไว้ในประกาศนี้

          อาศัยอํานาจตามความในมาตรา 40 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทย โดยอนุมัติของคณะรัฐมนตรี จึงประกาศกําหนดจํานวนคนต่างด้าว ซึ่งจะมีถิ่นที่อยู่ในราชอาณาจักร ประจําปี พ.ศ. 2555 ไว้ดังต่อไปนี้


ข้อ ๑ หนึ่งร้อยคน สําหรับคนต่างด้าวที่มีสัญชาติของแต่ละประเทศ

          บรรดาอาณานิคมของประเทศหนึ่งรวมกันหรือแต่ละอาณาจักรซึ่งมีการปกครองตนเองให้ถือเป็นประเทศหนึ่ง


ข้อ ๒ ห้าสิบคน สําหรับคนต่างด้าวไร้สัญชาติ


ผู้มีอํานาจลงนาม - ประกาศ ณ วันที่ 15 พฤศจิกายน พ.ศ. 2555

 

จารุพงศ์  เรืองสุวรรณ

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การเปิดจุดผ่านแดนชั่วคราวเพื่อการก่อสร้างโครงการท่าเรือน้ําลึกทวาย

และเส้นทางคมนาคมเชื่อมโยงระหว่างราชอาณาจักรไทย - สาธารณรัฐแห่งสหภาพเมียนมาร์

บ้านพุน้ําร้อน อําเภอเมืองกาญจนบุรี จังหวัดกาญจนบุรี

------------------------------------------------------------

          ด้วยรัฐบาลแห่งราชอาณาจักรไทยกับรัฐบาลแห่งสหภาพเมียนมาร์ ได้ทําบันทึกความเข้าใจเกี่ยวกับการพัฒนาท่าเรือน้ําลึกทวายและการเชื่อมโยงเส้นทางคมนาคมมายังกรุงเทพมหานคร (Memorandum of Understanding between the Government of the Kingdom of Thailand and the Government of the Union of Myanmar of the Development of Dawei Deep Seaport and Road Link to Bangkok) เมื่อวันที่ 19 พฤษภาคม พ.ศ. 2551 โดยมีวัตถุประสงค์เพื่อส่งเสริมความร่วมมือในการดําเนินการก่อสร้างท่าเรือน้ําลึกทวายและเส้นทางคมนาคมจากทวายมายังกรุงเทพมหานคร

          เพื่อเป็นการอํานวยความสะดวกในการก่อสร้างท่าเรือน้ําลึกทวายและเส้นทางคมนาคมจากทวายมายังกรุงเทพมหานคร ซึ่งจะเป็นประโยชน์ต่อการพัฒนาของประเทศในอนุภูมิภาค อาศัยอํานาจตามมาตรา 11 และมาตรา 23 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทยจึงประกาศเปิดจุดผ่านแดนชั่วคราวเพื่อการก่อสร้างโครงการท่าเรือน้ําลึกทวายและเส้นทางคมนาคมเชื่อมโยงระหว่างราชอาณาจักรไทย - สาธารณรัฐแห่งสหภาพเมียนมาร์ ณ บ้านพุน้ําร้อน ตําบลบ้านเก่า อําเภอเมืองกาญจนบุรี จังหวัดกาญจนบุรี ตรงข้ามบ้านแม่ธะมี่ สาธารณรัฐแห่งสหภาพเมียนมาร์ โดยอนุญาตให้บุคคล เจ้าหน้าที่ เครื่องจักร วัสดุอุปกรณ์ รวมทั้งพาหนะที่เกี่ยวข้องกับการก่อสร้างของบริษัทเอกชนที่รัฐบาลทั้งสองฝ่ายมอบหมายให้ดําเนินการผ่านเข้า - ออก แต่ไม่รวมถึงการสัญจรไป - มาของบุคคลหรือพาหนะอื่นที่ไม่มีหน้าที่เกี่ยวข้องกับการก่อสร้างโครงการดังกล่าว  ทั้งนี้ หากการก่อสร้างโครงการดังกล่าวแล้วเสร็จให้ปิดจุดผ่านแดนชั่วคราวนี้ทันที

          ทั้งนี้ ตั้งแต่บัดนี้ เป็นต้นไป


ผู้มีอํานาจลงนาม - ประกาศ ณ วันที่ 22 มิถุนายน พ.ศ. 2555

 

ยงยุทธ  วิชัยดิษฐ

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การดําเนินการทางกฎหมายแก่คนต่างด้าวที่ไม่อาจปฏิบัติตามมาตรา 35

และมาตรา 37 (5) แห่งพระราชบัญญัติคนเข้าเมือง พ.ศ. 2522 ในช่วงเกิดเหตุอุทกภัย

------------------------------------------------------------------

          โดยที่เกิดวิกฤตอุทกภัยในพื้นที่ต่าง ๆ ทั่วราชอาณาจักรไทย ตั้งแต่เดือนกันยายน พ.ศ. 2554 ต่อเนื่องมาถึงช่วงปลายเดือนพฤศจิกายน พ.ศ. 2554 ก่อให้เกิดความเสียหายแก่เส้นทางคมนาคมและสถานที่ทําการตรวจคนเข้าเมืองถือเป็นเหตุสุดวิสัย ทําให้คนต่างด้าวซึ่งได้รับอนุญาตให้อยู่ในราชอาณาจักรเป็นการชั่วคราว ไม่สามารถยื่นคําขออนุญาตอยู่ต่อในราชอาณาจักรเป็นการชั่วคราวได้ เมื่อการได้รับอนุญาตของตนนั้นสิ้นสุดลง พนักงานเจ้าหน้าที่ทราบถึงที่พักอาศัยเมื่ออยู่ในราชอาณาจักรเกินเก้าสิบวันได้ ซึ่งถือได้ว่าคนต่างด้าวนั้นไม่มีเจตนาที่จะฝ่าฝืนมาตรา 35 และมาตรา 37 (5) แห่งพระราชบัญญัติคนเข้าเมือง พ.ศ. 2522

          อาศัยอํานาจตามความในมาตรา 20 แห่งพระราชบัญญัติระเบียบบริหารราชการแผ่นดิน พ.ศ. 2534 ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ 5) พ.ศ. 2545 และในฐานะที่รัฐมนตรีว่าการกระทรวงมหาดไทยเป็นผู้รักษาการตามมาตรา 5 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทยออกประกาศให้คนต่างด้าว ดังต่อไปนี้


ข้อ ๑ ให้คนต่างด้าวที่ได้รับอนุญาตให้อยู่ในราชอาณาจักรเป็นการชั่วคราว ในระหว่างวันที่ 1 กันยายน พ.ศ. 2554 ถึงวันที่ 30 พฤศจิกายน พ.ศ. 2554 ที่ยังไม่ดําเนินการตามมาตรา 35 และมาตรา 37 (5) แห่งพระราชบัญญัติคนเข้าเมือง พ.ศ. 2522 ไปดําเนินการตามมาตรา 35 และมาตรา 37 (5) ได้ โดยถือว่าไม่มีเจตนาที่จะฝ่าฝืนมาตรา 35 และมาตรา 37 (5) แห่งพระราชบัญญัติคนเข้าเมือง พ.ศ. 2522 จึงไม่มีความผิดตามมาตรา 76 และมาตรา 81 แห่งพระราชบัญญัติคนเข้าเมือง พ.ศ. 2522 และให้พนักงานเจ้าหน้าที่ใช้ดุลยพินิจไม่ดําเนินการทางกฎหมายตามบทบัญญัติดังกล่าวแก่คนต่างด้าวที่ได้ปฏิบัติตามข้อ 2


ข้อ ๒ ให้คนต่างด้าวตามข้อ 1 ไปดําเนินการตามมาตรา 35 และมาตรา 37 (5) ตามพระราชบัญญัติคนเข้าเมือง พ.ศ. 2522 ภายในหกสิบวันนับแต่วันประกาศนี้ หากพ้นกําหนดแล้วให้ดําเนินการตามกฎหมายโดยเคร่งครัดต่อไป


ผู้มีอํานาจลงนาม - ประกาศ ณ วันที่ 16 มกราคม พ.ศ. 2555

 

ยงยุทธ  วิชัยดิษฐ

รัฐมนตรีว่าการกระทรวงมหาดไทย
ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สน. 17/2541

   เรื่อง  แบบหนังสือชี้ชวนเสนอขายหน่วยลงทุนที่ออกใหม่ของ  
กองทุนรวมที่มีทุนมาจากต่างประเทศ

 

 

                     อาศัยอํานาจตามความในมาตรา 123 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้


ข้อ ๑ ในประกาศนี้

                    "กองทุนรวมที่มีทุนมาจากต่างประเทศ" หมายความว่า กองทุนปิดหรือกองทุนเปิดที่เสนอขายหน่วยลงทุนทั้งหมดแก่บุคคลซึ่งไม่มีภูมิลําเนาในประเทศไทย และรับชําระเงินค่าหน่วยลงทุนด้วยเงินที่นําเข้ามาจากต่างประเทศ

                    "กองทุนปิด" หมายความว่า กองทุนรวมประเภทไม่รับซื้อคืนหน่วยลงทุนที่จัดตั้งและจัดการโดยบริษัทหลักทรัพย์

                    "กองทุนเปิด" หมายความว่า กองทุนรวมประเภทรับซื้อคืนหน่วยลงทุนที่จัดตั้งและจัดการโดยบริษัทหลักทรัพย์

                    "บริษัทหลักทรัพย์" หมายความว่า บริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการจัดการกองทุนรวม


ข้อ ๒ หนังสือชี้ชวนเสนอขายหน่วยลงทุนที่ออกใหม่ของกองทุนรวมที่มีทุนมาจากต่างประเทศซึ่งบริษัทหลักทรัพย์จัดทําขึ้นอย่างน้อยต้องมีข้อมูลซึ่งระบุวันที่ที่ได้รับอนุมัติให้จัดตั้งและจัดการกองทุนรวมที่มีทุนมาจากต่างประเทศ และข้อมูลที่สรุปสาระสําคัญเกี่ยวกับโครงการจัดการกองทุนรวมดังกล่าว


ข้อ ๓ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

 


ผู้มีอํานาจลงนาม -  ประกาศ ณ วันที่ 30 เมษายน พ.ศ. 2541

 

 

(นายปกรณ์ มาลากุล ณ อยุธยา)

เลขาธิการ

สํานักงานคณะกรรมการกํากับหลักทรัพย์และตลาดหลักทรัพย์
ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สน. 24/2541

   เรื่อง  แบบหนังสือชี้ชวนเสนอขายหน่วยลงทุนที่ออกใหม่ของกองทุนรวมอสังหาริมทรัพย์เพื่อแก้ไขปัญหาในระบบสถาบันการเงิน และกองทุนรวมเพื่อแก้ไขปัญหาในระบบสถาบันการเงิน

 

 

          อาศัยอํานาจตามความในมาตรา 123 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้


ข้อ ๑ ในประกาศนี้

          "กองทุนรวม" หมายความว่า กองทุนรวมอสังหาริมทรัพย์เพื่อแก้ไขปัญหาในระบบสถาบันการเงิน และกองทุนรวมเพื่อแก้ไขปัญหาในระบบสถาบันการเงิน

          "กองทุนรวมอสังหาริมทรัพย์เพื่อแก้ไขปัญหาในระบบสถาบันการเงิน" หมายความว่า กองทุนรวมอสังหาริมทรัพย์ที่บริษัทจัดการจัดตั้งขึ้นเพื่อจําหน่ายหน่วยลงทุนแก่ผู้ลงทุนสถาบัน โดยมีวัตถุประสงค์หลักในการนําเงินที่ได้จากการจําหน่ายหน่วยลงทุนไปซื้อหรือเช่าอสังหาริมทรัพย์ หรือลงทุนในสิทธิเรียกร้องที่เกิดจากการประกอบธุรกิจของสถาบันการเงินที่มีอสังหาริมทรัพย์เป็นหลักประกัน และจัดหาผลประโยชน์จากอสังหาริมทรัพย์หรือสิทธิเรียกร้องดังกล่าว

          "กองทุนรวมเพื่อแก้ไขปัญหาในระบบสถาบันการเงิน" หมายความว่า กองทุนรวมที่บริษัทจัดการจัดตั้งขึ้นเพื่อจําหน่ายหน่วยลงทุนแก่ผู้ลงทุนสถาบัน โดยมีวัตถุประสงค์หลักในการนําเงินที่ได้รับจากการจําหน่ายหน่วยลงทุนไปลงทุนในทรัพย์สิน หรือสิทธิเรียกร้องที่เกิดจากการประกอบธุรกิจของสถาบันการเงินไม่ว่าจะมีหลักประกันหรือไม่ก็ตาม

          "ผู้ลงทุนสถาบัน" หมายความว่า ผู้ลงทุนประเภทสถาบันหรือที่มีลักษณะเฉพาะตามข้อ 7(3) (ก) ถึง (ณ) แห่งประกาศคณะกรรมการกํากับหลักทรัพย์และตลาดหลักทรัพย์ ที่ กจ. 13/2539 เรื่อง การยื่นและการยกเว้นการยื่นแบบแสดงรายการข้อมูลการเสนอขายหลักทรัพย์ ลงวันที่ 12 กันยายน พ.ศ. 2539

          "สถาบันการเงิน" หมายความว่า สถาบันการเงินตามกฎหมายว่าด้วยดอกเบี้ยเงินให้กู้ยืมของสถาบันการเงิน

          "บริษัทจัดการ" หมายความว่า บริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการจัดการกองทุนรวม


ข้อ ๒ หนังสือชี้ชวนเสนอขายหน่วยลงทุนที่ออกใหม่ของกองทุนรวมซึ่งบริษัทจัดการจัดทําขึ้นอย่างน้อยต้องมีข้อมูลซึ่งระบุวันที่ที่ได้รับอนุมัติให้จัดตั้งและจัดการกองทุนรวม และข้อมูลที่สรุปสาระสําคัญเกี่ยวกับโครงการจัดการกองทุนรวมดังกล่าว


ข้อ ๓ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ผู้มีอํานาจลงนาม - ประกาศ  ณ วันที่ 25 พฤษภาคม  พ.ศ.  2541

 

 

(นายปกรณ์ มาลากุล ณ อยุธยา)

เลขาธิการ

สํานักงานคณะกรรมการกํากับหลักทรัพย์และตลาดหลักทรัพย์
ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สน. 50/2541

เรื่อง การกําหนดอัตราส่วนการลงทุนเพื่อเป็นทรัพย์สินของ

กองทุนรวมอสังหาริมทรัพย์เพื่อแก้ไขปัญหาในระบบสถาบันการเงิน

และกองทุนรวมเพื่อแก้ไขปัญหาในระบบสถาบันการเงิน

(ฉบับที่ 2)

 อาศัยอํานาจตามความในมาตรา 126(4) แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ข้อ 15 แห่งประกาศคณะกรรมการกํากับหลักทรัพย์และตลาดหลักทรัพย์ที่ กน. 15/2541 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์เพื่อแก้ไขปัญหาในระบบสถาบันการเงิน ลงวันที่ 24 พฤษภาคม พ.ศ. 2541 และข้อ 11 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กน. 16/2541 เรื่อง หลักเกณฑ์เงื่อนไข และวิธีการจัดตั้งและจัดการกองทุนรวมเพื่อแก้ไขปัญหาในระบบสถาบันการเงินลงวันที่ 24 พฤษภาคม พ.ศ. 2541 สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้

 ข้อ 1 ให้ยกเลิกข้อ 2 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 26/2541 เรื่อง การกําหนดอัตราส่วนการลงทุนเพื่อเป็นทรัพย์สินของกองทุนรวมอสังหาริมทรัพย์เพื่อแก้ไขปัญหาในระบบสถาบันการเงินและกองทุนรวมเพื่อแก้ไขปัญหาในระบบสถาบันการเงิน ลงวันที่ 5 มิถุนายน พ.ศ. 2541

 ข้อ 2 ให้ยกเลิก (1) และ (2) ของข้อ 3 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 26/2541 เรื่อง การกําหนดอัตราส่วนการลงทุนเพื่อเป็นทรัพย์สินของกองทุนรวมอสังหาริมทรัพย์เพื่อแก้ไขปัญหาในระบบสถาบันการเงินและกองทุนรวมเพื่อแก้ไขปัญหาในระบบสถาบันการเงิน ลงวันที่ 5 มิถุนายน พ.ศ. 2541 

 ข้อ 3 ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษา เป็นต้นไป

ประกาศ ณ วันที่ 15 ธันวาคม พ.ศ. 2541

 (นายปกรณ์ มาลากุล ณ อยุธยา)

 เลขาธิการ

 สํานักงานคณะกรรมการกํากับหลักทรัพย์และตลาดหลักทรัพย์
ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สจ. 28/2541

เรื่อง  แบบคําขออนุญาตเสนอขายหุ้นที่ออกใหม่เพื่อรองรับ

ใบแสดงสิทธิในการซื้อหุ้นเพิ่มทุนที่โอนสิทธิได้ 

                              

                    อาศัยอํานาจตามความในข้อ 5 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กจ. 21/2541 เรื่อง หลักเกณฑ์ เงื่อนไข และวิธีการในการขออนุญาตเสนอขายหุ้นที่ออกใหม่เพื่อรองรับใบแสดงสิทธิในการซื้อหุ้นเพิ่มทุนที่โอนสิทธิได้ และการอนุญาต  ลงวันที่ 11 มิถุนายน พ.ศ. 2541  สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้


ข้อ ๑ ในประกาศนี้ 

                    “ใบแสดงสิทธิ” หมายความว่า ใบแสดงสิทธิในการซื้อหุ้นเพิ่มทุนที่โอนสิทธิได้

                    “สํานักงาน” หมายความว่า สํานักงานคณะกรรมการกํากับหลักทรัพย์และตลาดหลักทรัพย์


ข้อ ๒ ให้บริษัทมหาชนจํากัดที่ต้องยื่นคําขออนุญาตเสนอขายหุ้นที่ออกใหม่เพื่อรองรับใบแสดงสิทธิ  ยื่นคําขออนุญาตนั้นต่อสํานักงานตามแบบ 35-1 แห่งประกาศคณะกรรมการกํากับหลักทรัพย์และตลาดหลักทรัพย์ว่าด้วยหลักเกณฑ์ เงื่อนไข และวิธีการในการขออนุญาตเสนอขายหุ้นที่ออกใหม่ และการอนุญาต โดยอนุโลม  โดยมีเอกสารหลักฐานประกอบคําขออนุญาตดังต่อไปนี้

                    (1) เอกสารซึ่งระบุรายละเอียดเกี่ยวกับใบแสดงสิทธิและหุ้นที่ออกใหม่เพื่อรองรับใบแสดงสิทธิ และรายละเอียดเกี่ยวกับบริษัทที่ออกหุ้น โดยเอกสารดังกล่าวให้มีรายละเอียดในลักษณะเดียวกับแบบและรายการที่กําหนดไว้ในแบบแสดงรายการข้อมูลการเสนอขายหลักทรัพย์ แบบ 69-1 แห่งประกาศคณะกรรมการกํากับหลักทรัพย์และตลาดหลักทรัพย์ว่าด้วยการยื่นและการยกเว้นการยื่นแบบแสดงรายการข้อมูลการเสนอขายหลักทรัพย์ จํานวน 5 ชุด

                         ในกรณีที่บริษัทยื่นแบบแสดงรายการข้อมูลการเสนอขายหุ้นที่ออกใหม่เพื่อรองรับใบแสดงสิทธิและร่างหนังสือชี้ชวนมาพร้อมกับการยื่นคําขออนุญาต ให้ถือว่าแบบแสดงรายการข้อมูลการเสนอขายหุ้นที่ออกใหม่เพื่อรองรับใบแสดงสิทธิที่ยื่นมานั้นเป็นเอกสารหลักฐานประกอบคําขออนุญาตที่บริษัทยื่นไว้ตามวรรคหนึ่งแล้ว

                    (2) สําเนามติที่ประชุมผู้ถือหุ้นของบริษัทให้จัดสรรหุ้นเพิ่มทุนให้แก่ผู้ถือหุ้นโดยให้ผู้ถือหุ้นสามารถโอนสิทธิที่จะซื้อหุ้นเพิ่มทุนนั้นให้บุคคลอื่นต่อไปได้

                    (3) สําเนาหนังสือรับรองกระทรวงพาณิชย์

                    (4) สําเนาหนังสือบริคณห์สนธิที่กระทรวงพาณิชย์รับรอง

                    (5) สําเนาข้อบังคับของบริษัทที่กระทรวงพาณิชย์รับรอง

                    (6) สําเนาสัญญาให้บุคคลอื่นมีอํานาจเด็ดขาดในการบริหารงาน (ถ้ามี)


ข้อ ๓ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ผู้มีอํานาจลงนาม - ประกาศ ณ  วันที่ 30 มิถุนายน พ.ศ. 2541 

 

 

                                                   (นายปกรณ์  มาลากุล ณ อยุธยา)

                                                                เลขาธิการ

                                  สํานักงานคณะกรรมการกํากับหลักทรัพย์และตลาดหลักทรัพย์
ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สน. 1/2542

เรื่อง   แบบแสดงค่าใช้จ่ายที่เรียกเก็บจากกองทุนรวม

 

          อาศัยอํานาจตามความในข้อ 35 วรรคสอง (5) แห่งประกาศคณะกรรมการกํากับหลักทรัพย์และตลาดหลักทรัพย์  ที่ กน. 46/2541  เรื่อง  หลักเกณฑ์ เงื่อนไข และวิธีการจัดตั้งและจัดการกองทุนรวม ลงวันที่ 16 ธันวาคม พ.ศ. 2541  สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้


ข้อ ๑ ในประกาศนี้

          “กองทุนรวม” หมายความว่า   กองทุนปิดและกองทุนเปิด

          “กองทุนปิด” หมายความว่า  กองทุนรวมประเภทไม่รับซื้อคืนหน่วยลงทุนที่จัดตั้งและจัดการโดยบริษัทจัดการ

          “กองทุนเปิด” หมายความว่า  กองทุนรวมประเภทรับซื้อคืนหน่วยลงทุนที่จัดตั้งและจัดการโดยบริษัทจัดการ

          “บริษัทจัดการ” หมายความว่า  บริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการจัดการกองทุนรวม


ข้อ ๒ ในการจัดทํารายงานเพื่อแสดงค่าใช้จ่ายที่เรียกเก็บจากกองทุนรวม  ให้บริษัทจัดการจัดทํารายงานดังกล่าวตามแบบ 117-5 ท้ายประกาศนี้ 


ข้อ ๓ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ผู้มีอํานาจลงนาม - ประกาศ  ณ   วันที่  13 มกราคม   พ.ศ. 2542

 

 

                                                            (นายปกรณ์  มาลากุล ณ อยุธยา)

                                                                        เลขาธิการ

                                          สํานักงานคณะกรรมการกํากับหลักทรัพย์และตลาดหลักทรัพย์
ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สจ. 4/2542

เรื่อง   แบบคําขออนุญาตเสนอขายหุ้นกู้ที่ออกใหม่

ต่อผู้ลงทุนในต่างประเทศ

                              

          อาศัยอํานาจตามความในข้อ 5 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กจ. 47/2541 เรื่อง หลักเกณฑ์ เงื่อนไข และวิธีการในการขออนุญาตและการอนุญาตให้เสนอขายหุ้นกู้ที่ออกใหม่ต่อผู้ลงทุนในต่างประเทศ ลงวันที่ 25 ธันวาคม พ.ศ. 2541 สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้


ข้อ ๑ ให้บริษัทที่ประสงค์จะเสนอขายหุ้นกู้ที่ออกใหม่ต่อผู้ลงทุนในต่างประเทศยื่นคําขออนุญาตต่อสํานักงานตามแบบ 35-F ที่แนบท้ายประกาศนี้ โดยมีเอกสารหลักฐานประกอบคําขออนุญาต ดังต่อไปนี้

          (1)  ร่างหนังสือชี้ชวน

          (2)  เอกสารซึ่งสรุปหัวข้อที่เป็นสาระสําคัญแห่งร่างข้อกําหนดว่าด้วยสิทธิและหน้าที่ของผู้ออกหุ้นกู้และผู้ถือหุ้นกู้ และร่างสัญญาแต่งตั้งผู้แทนผู้ถือหุ้นกู้ ตามแบบที่แนบท้ายประกาศนี้ (กรณีเสนอขายหุ้นกู้ที่จัดให้มีผู้แทนผู้ถือหุ้นกู้)

          (3)  หนังสือขอความเห็นชอบบุคคลที่จะแต่งตั้งเป็นผู้แทนผู้ถือหุ้นกู้ (กรณีเสนอขายหุ้นกู้ที่จัดให้มีผู้แทนผู้ถือหุ้นกู้)

          (4) หนังสือแสดงการยอมรับการแต่งตั้งเป็นผู้แทนผู้ถือหุ้นกู้ของบุคคลที่ผู้ขออนุญาตเสนอขายหุ้นกู้ยื่นขอความเห็นชอบให้เป็นผู้แทนผู้ถือหุ้นกู้  (กรณีเสนอขายหุ้นกู้ที่จัดให้มีผู้แทนผู้ถือหุ้นกู้)

          (5) หนังสือหรือหลักฐานที่แสดงให้เห็นว่าบุคคลที่จะแต่งตั้งให้เป็นผู้แทนผู้ถือหุ้นกู้มีคุณสมบัติเป็นทรัสตีได้ตามกฎหมายแห่งประเทศที่จะเสนอขายหุ้นกู้นั้น หรือประเทศที่จะนําหุ้นกู้ดังกล่าวไปจดทะเบียนซื้อขายในตลาดหลักทรัพย์

          (6) สําเนาหนังสือเชิญประชุมผู้ถือหุ้นเพื่อมีมติให้ออกหุ้นเพื่อรองรับหุ้นกู้แปลงสภาพ  (กรณีเสนอขายหุ้นกู้แปลงสภาพ)

          (7) สําเนามติที่ประชุมผู้ถือหุ้นที่ให้ออกหุ้นเพื่อรองรับการแปลงสภาพ (กรณีเสนอขายหุ้นกู้แปลงสภาพ)

          (8) หนังสือหรือหลักฐานที่แสดงให้เห็นว่าบริษัทได้รับความเห็นชอบให้เพิ่มทุนเพื่อรองรับหุ้นกู้แปลงสภาพจากหน่วยงานที่กํากับดูแลตามที่กฎหมายซึ่งกํากับดูแลบริษัทนั้นกําหนด (ในกรณีเสนอขายหุ้นกู้แปลงสภาพ (ถ้ามี)) 

          (9) หนังสือรับรองคุณสมบัติและการทําหน้าที่ของที่ปรึกษาทางการเงินตามแบบที่แนบท้ายประกาศนี้ (กรณีต้องมีที่ปรึกษาทางการเงิน)

          (10) รายงานการตรวจสอบความครบถ้วนของเอกสารหลักฐานประกอบคําขออนุญาตเสนอขายหุ้นกู้ในต่างประเทศ (check list) ตามแบบที่แนบท้ายประกาศนี้


ข้อ ๒ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ผู้มีอํานาจลงนาม - ประกาศ  ณ วันที่   10  กุมภาพันธ์   พ.ศ. 2542

 

 

                                                            (นายปกรณ์  มาลากุล ณ อยุธยา)

                                                                            เลขาธิการ

                                          สํานักงานคณะกรรมการกํากับหลักทรัพย์และตลาดหลักทรัพย์
ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สธ.  7/2542

   เรื่อง  กําหนดกิจการเพิ่มเติมที่ให้สํานักงานบริการด้านหลักทรัพย์

ดําเนินการได้

 

          อาศัยอํานาจตามความในข้อ 10 (9) แห่งประกาศคณะกรรมการกํากับหลักทรัพย์และตลาดหลักทรัพย์  ที่ กธ. 42/2541   เรื่อง  หลักเกณฑ์ เงื่อนไข และวิธีการขออนุญาตและการอนุญาตให้บริษัทหลักทรัพย์มีสํานักงานสาขา  ลงวันที่ 15 พฤศจิกายน พ.ศ. 2541  สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้


ข้อ ๑ สํานักงานบริการด้านหลักทรัพย์สามารถพิมพ์เอกสารใบเรียกเก็บเงินโดยใช้อุปกรณ์คอมพิวเตอร์ที่เชื่อมโยงกับระบบคอมพิวเตอร์ของสํานักงานใหญ่เพื่อเรียกเก็บดอกเบี้ยเงินให้กู้ยืมเพื่อซื้อหลักทรัพย์จากลูกค้าของสํานักงานบริการด้านหลักทรัพย์ได้  ทั้งนี้ ให้พนักงานผู้มีอํานาจลงนามที่ได้รับการแต่งตั้งจากสํานักงานใหญ่ลงนามในเอกสารใบเรียกเก็บเงินดังกล่าว


ข้อ ๒ ประกาศนี้ให้ใช้บังคับตั้งแต่วันที่ 4 ธันวาคม พ.ศ. 2541 เป็นต้นไป


ผู้มีอํานาจลงนาม - ประกาศ   ณ  วันที่   22   กุมภาพันธ์   พ.ศ.  2542

 

 

(นายปกรณ์  มาลากุล ณ อยุธยา)

เลขาธิการ

สํานักงานคณะกรรมการกํากับหลักทรัพย์และตลาดหลักทรัพย์